IMISLab/GreekWikipedia huggingface dataset:
Βακχιάδαι

Οι Βακχιάδαι ήταν πανίσχυρη Δωρική οικογένεια που κυβέρνησε την Κόρινθο από τον 9ο μέχρι τον 7ο αιώνα π.χ. αρχικά με το πολίτευμα της βασιλείας και από τον 8ο αιώνα π.χ. με το πολίτευμα της αριστοκρατίας. Την εποχή των Βακχιάδων, ιδιαίτερα τον 8ο αιώνα π.χ. η δύναμη της Κορίνθου στην Ελλάδα έφτασε στο μέγιστο σημείο. Γενάρχης της οικογένειας θεωρείται σύμφωνα με την Ελληνική μυθολογία ο θρυλικός Ήρωας Ηρακλής, πρώτος βασιλιάς ήταν ο Βάκχος, η οικογένεια κατάγεται από τους επτά γιους και τις τρεις κόρες του.

 Οι Δωριείς σύμφωνα με τις αρχαιολογικές έρευνες έφτασαν στην περιοχή της Κορίνθου τον 12ο αιώνα π.χ. εκτοπίζοντας τους παλιότερους κατοίκους Ίωνες ανατολικότερα, στην Αττική. Το πολίτευμα της βασιλείας διατηρήθηκε στην Κόρινθο μέχρι τον 8ο αιώνα π.χ. Ο τελευταίος βασιλιάς Τελέστης δολοφονήθηκε (747 π.χ.) από μέλη της οικογένειάς του, έπειτα από ταραχές οι οποίες έπληξαν την Κόρινθο, πιθανώς να σχετίζονταν με την ισχυρή γειτονική πόλη Άργος. Το πολίτευμα της βασιλείας αντικαταστάθηκε με την αριστοκρατία, την εξουσία όμως εξακολουθούσε να έχει μόνιμα στην Κόρινθο η οικογένεια των Βακχιάδων. Η οικογένεια εξέλεγε ετήσια έναν "Πρύτανη", αρχηγό του κυβερνητικού συμβουλίου και αντικαταστάτη του βασιλιά, το "Κυβερνητικό Συμβούλιο" και τον "Πολέμαρχο" αρχηγό του στρατού.Ο τελευταίος πολέμαρχος Κύψελος ανήκε στην οικογένεια των Βακχιάδων από τη μητέρα του Λάβδα, ανέτρεψε το πολίτευμα, εξόρισε ολόκληρη την οικογένεια και ανακηρύχτηκε Τύραννος. Οι Βακχιάδες ήθελαν να θανατώσουν τον Κύψελο σε βρεφική ηλικία επειδή είχαν πάρει χρησμό ότι το παιδί της Λάβδας θα εξόντωνε ολόκληρη την οικογένεια, δεν τα κατάφεραν επειδή το μωρό γελούσε μόνιμα στον υποψήφιο δολοφόνο. Η μητέρα του τελικά κατάφερε να το διασώσει αφού το έκλεισε σε ένα κιβώτιο από ελεφαντόδοντο. Οι εξόριστοι Βακχιάδες πήγαν αρχικά στην Κέρκυρα και την Αρχαία Σπάρτη, πολλοί πήγαν στην Ιταλία και ίδρυσαν πολλές αποικίες η σημαντικότερη από αυτές ήταν οι Συρακούσες στη Σικελία. Ο Δημάρατος της Κορίνθου εγκαταστάθηκε στην Ετρουρία και ίδρυσε την Ταρκυνία, απόγονοι του ήταν οι τρεις τελευταίοι Βασιλείς της Ρώμης: Ταρκύνιος ο Πρεσβύτερος, Σέρβιος Τύλλιος και Ταρκύνιος ο Υπερήφανος. Η βασιλική δυναστεία της Λυγκηστίδας στη Μακεδονία καταγόταν από τους Βακχιάδες. Οι σημαντικότερες αποικίες τους ήταν η Κέρκυρα και οι Συρακούσες, θρυλικός ιδρυτής των Συρακουσών ήταν ο Αρχίας ο Κορίνθιος (734 - 733 π.χ.). Ο Φιλόλαος, ερωμένος του Διοκλή της Κορίνθου που ήταν Ολυμπιονίκης (728 π.χ.) ανήκε στους Βακχιάδες, έγινε νομοθέτης στη Θήβα. Αρχαία Κόρινθος Κόρινθος (Γαλλικά) Thirlwall, Connop (1852). Adolphe Joanne, επιμ. Histoire des origines de la Grece ancienne. Paulin, Le Chevalier. σελ. 588. . (Γαλλικά) Huxley, Georges (1958). «Argos et les derniers Temenides». Bulletin de correspondance hellenique 82 (1): σελ. 588-601. doi:10.3406/bch.1958.2356. . Ηρόδοτος, Ηροδότου Ιστορίαι, Βιβλίο Ε΄ (Τερψιχόρη) Διόδωρος Σικελιώτης, Ιστορική Βιβλιοθήκη/Ζ Στράβων, Γεωγραφικά, Βιβλίο Ζ΄ Will, Edouard. Korinthiaka. Recherches sur l'histoire et la civilisation de Corinthe des origines aux guerres médiques
Στάντιον Μπαλγκάρσκα Άρμια

Το Στάντιον Μπαλγκάρσκα Άρμια (βουλγαρικά: Стадион "Българска Армия"‎, το οποίο μεταφράζεται ως Στάδιο του Βουλγάρικου Στρατού) αποτελεί ποδοσφαιρικό γήπεδο και έδρα της βουλγάρικης ΤΣΣΚΑ Σόφιας. Ευρίσκεται εντός του Μπορίσοβα Γκράντινα (Κήπο του Βασιλέα Μπόρις) στο κέντρο της Σόφιας. Το γήπεδο είναι χωρισμένο σε τέσσερα τμήματα, ενώ έχει συνολική χωρητικότητα της τάξεως των 22.995 (18.495) θέσεων, εκ των οποίων οι 2.100 καλύπτονται από οροφή. Το μήκος του αγωνιστικού χώρου είναι 106 μέτρα και το πλάτος του 66 μέτρα.Η χωρητικότητα του γηπέδου είναι καταμερισμένη σε τέσσερα τμήματα: Τομέας Α: 6.417 θέσεις Τομέας Β: 4.889 θέσεις Τομέας V: 5.689 θέσεις Τομέας G: 6.000 (1.500 θέσεις)Το σύμπλεγμα αθλητικών εγκαταστάσεων περιλαμβάνει, επίσης, γήπεδα τένις, γήπεδο μπάσκετ, καθώς και γυμναστικές εγκαταστάσεις, ενώ περιλαμβάνει και το Μουσείο της Δόξας της ΤΣΣΚΑ Σόφιας. Η αίθουσα των συνεντεύξεων τύπου έχει χωρητικότητα 80 καθισμάτων.

 Χτισμένο το 1923 για λογαριασμό της ΑΣ-23, το γήπεδο ήταν γνωστό υπό την ονομασία Ατλέτικ Παρκ έως το 1944, όταν η ΑΣ-23 συγχωνεύτηκε με άλλους δύο συλλόγους, προκειμένου να αποτελέσουν την Τσαβντάρ Σόφια. Από το 1944 έως το 1948, ήταν γνωστό ως Τσαβντάρ Στάντιον. Μεταξύ του 1948 και του 1990 ήταν γνωστό ως Στάδιο του Λαϊκού Στρατού, ενώ από το 1990 φέρει την ονομασία Στάντιον Μπαλγκάρσκα Άρμια. Η τωρινή κατασκευή ανεγέρθηκε από τον αρχιτέκτονα Άντον Καραβέλοφ κατά την περίοδο μεταξύ 1965-1967 στην θέση του παλαιού γηπέδου της ΑΣ-23. Ανακατασκευάστηκε εκ νέου το 1982, σε μία αναμόρφωση η οποία περιελάμβανε και την εγκατάσταση συστήματος φωτισμού. Το 2000, το γήπεδο εξοπλίστηκε με νέα ηχητικό σύστημα τύπου Dynacord, επιπέδου 48 κιλοβάτ και 107 ντεσιμπέλ. Ο ηλεκτρικός φωτισμός, επίσης, αντικαταστάθηκε με τελευταίας γενιάς σύστημα και, πλέον, καλύπτει τον αγωνιστικό χώρο με ενέργεια της τάξεως των 2100 λουξ. Στις αρχές του 2009, οι νέοι ιδιοκτήτες του συλλόγου ανακοίνωσαν ένα φιλόδοξο σχέδιο για την κατασκευή ενός νέου γηπέδου στην θέση του τωρινού, η ανέγερση του οποίου θα ξεκινούσε εφόσον η ΤΣΣΚΑ Σόφιας προκρινόταν για την φάση των ομίλων της σεζόν 2009-10 του Γιουρόπα Λιγκ, κάτι το οποίο ο σύλλογος κατάφερε να πετύχει. Στις 13 Οκτωβρίου 2009, έγινε γνωστό από τους ιδιοκτήτες του συλλόγου πως η ανέγερση ενός νέου γηπέδου θα ξεκινούσε στις 1 Φεβρουαρίου 2010. Το τωρινό Στάντιον Μπαλγκάρσκα Άρμια θα κατεδαφιζόταν, ώστε να δημιουργηθεί ο απαραίτητος χώρος για την ανέγερση ενός νέου και σύγχρονου γηπέδου χωρητικότητας 30.000 θέσεων. Ωστόσο, οι εργασίες κατασκευής ουδέποτε ξεκίνησαν, καθώς οι διαπραγματεύσεις μεταξύ των ιδιοκτητών του συλλόγου και του Υπουργείου Αθλητισμού κατέληξαν σε αδιέξοδο. Οι ιδιοκτήτες του συλλόγου προχώρησαν στην ανακατασκευή, μονάχα, ορισμένων τμημάτων του γηπέδου, ώστε η ομάδα να λάβει άδεια συμμετοχής για το βουλγάρικο πρωτάθλημα.
Κρις Σέιμπιν

Ο Τζόσουα Χάρτερ (γεν. 4 Φεβρουαρίου 1982) είναι Αμερικάνος επαγγελματίας παλαιστής, που είναι γνωστός ως "Κρις Σέιμπιν". Είναι περισσότερο γνωστός για τη πορεία του στο TNA Wrestling.

 Ο Χάρτερ εκπαιδεύτηκε από τον Σκοτ Ντ' Αμόρ και τον "Αμέιζινγκ" Μάτσον στη σχολή της πάλης Can-Am. Ασχολήθηκε επαγγελματικά με τη πάλη το 2000, όπου και άρχισε να δουλεύει σε ανεξάρτητες εταιρίες πάλης. Το 2003 υπέγραψε συμβόλαιο με το TNA Wrestling σύντομα κατέκτησε το Πρωτάθλημα Κατηγορίας Χ. Το 2004 άρχισε να παλεύει και στο Ring of Honor. Τα επόμενα χρόνια βρισκόταν κυρίως στην κατηγορία των ευκίνητων παλαιστών του TNA, την Κατηγορία Χ. Στα μέσα του 2007, έφτιαξε ομάδα με τον Άλεξ Σέλεϊ και έγιναν μια από τις πιο αγαπητές ομάδες του TNA. Μαζί κατέκτησαν το Ομαδικό Πρωτάθλημα και είχαν κόντρες με διάφορες ομάδες, ανάμεσα στις Μπιρ Μάνεϊ, Ομάδα 3-D και Τζενερέσιον Μι. Η ομάδα διαλύθηκε λόγω τραυματισμού μέχρι τις αρχές του 2011. Μετά από ένα χρόνο συμμάχησαν για να διεκδικήσουν τον Ομαδικό Τίτλο, όμως δεν τα κατάφεραν. Ο Κρις Σέιμπιν συνέχισε να παλεύει μόνος του, επιστρέφοντας στην Κατηγορία Χ. Εκεί διεκδίκησε δύο φορές το Πρωτάθλημα Κατηγορίας Χ κόντρα στον τότε πρωταθλητή Ώστιν Άρις, όμως έχασε. Τον Ιούνιο του 2012, τραυματίστηκε στο αριστερό του πόδι και χειρουργήθηκε. Επέστρεψε τον Μάιο του 2013 και νίκησε σε αγώνα για να γίνει ο νέος διεκδικητής του Πρωταθλήματος Κατηγορίας Χ. Τον Ιούνιο στο Slammiverasy, ο Κρις Σέιμπιν έγινε ο νέος πρωταθλητής, αφού νίκησε σε έναν τριπλό αγώνα Απόλυτου Χ. Μετά από ένα μήνα, ο Σέιμπιν έχασε τον τίτλο από τον Ώστιν Άρις. Την επόμενη εβδομάδα ο Σέιμπιν επανέκτησε τον τίτλο. Ο γενικός διευθυντής Χαλκ Χόγκαν του έδωσε την ευκαιρία να διεκδικήσει το Παγκόσμιο Πρωτάθλημα Βαρέων Βαρών αν παρέδιδε τον τίτλο του. Τελικά έτσι κι έγινε, με τον Σέιμπιν να νικά τον Μπούλι Ρέι και να κατακτά το Παγκόσμιο Πρωτάθλημα Βαρέων Βαρών. Τον επόμενο μήνα έχασε τον τίτλο του από τον Μπούλι Ρέι. Τον επόμενο μήνα, έγινε heel (δηλαδή αντιπαθής στο κοινό) και τον Οκτώβριο στο Bound for Glory κατέκτησε το Πρωτάθλημα Κατηγορίας Χ. Αφού έχασε το πρωτάθλημα από τον Ώστιν Άρις τον Νοέμβριο, το κέρδισε για άλλη μια φορά σε Impact που προβλήθηκε τον Ιανουάριο του 2014. Έπειτα, χώρισε με τη μάνατζερ του, Βέλβετ Σκάι όταν εκείνη δεν τον βοήθησε να διατηρήσει το Πρωτάθλημα Κατηγορίας Χ κόντρα στον Άρις, από τον οποίο και τελικά έχασε. Τον Μάιο έγινε γνωστή η αποδέσμευση του από το TNA. Παγκόσμιο Πρωτάθλημα Βαρέων Βαρών TNA (1 φορά) Ομαδικό Πρωτάθλημα TNA (1 φορά - με τον Άλεξ Σέλεϊ) Πρωτάθλημα Κατηγορίας Χ TNA (8 φορές - ρεκόρ) Ομαδικό Πρωτάθλημα Ελαφρών Βαρών IWGP (1 φορά - με τον Άλεξ Σέλεϊ) Καλύτερος νέος παλαιστής (2003) Χειρότερος αγώνας της χρονιάς (2006) Ομάδα της χρονιάς (2010) - με τον Άλεξ Σέλεϊ 28ος παλαιστής ανάμεσα σε 500 (2007) http://prowrestling.wikia.com/wiki/Chris_Sabin
Φούφας Κοζάνης

Ο Φούφας, γνωστός πριν από το 1927 ως Παλαιοχώρι (βουλγαρικά: Палеор‎), είναι χωριό και κοινότητα του Δήμου Εορδαίας. Πριν από τη μεταρρύθμιση της τοπικής αυτοδιοίκησης το 2011, ήταν μέρος του Δήμου Μουρικίου, του οποίου ήταν δημοτική περιφέρεια. Η απογραφή του 2011 κατέγραψε 575 κατοίκους στο χωριό.

 Το 1845, ο Ρώσος σλαβιστής Βίκτορ Γκριγκόροβιτς κατέγραψε το Παλαιοχώρι ως κυρίως βουλγαρικό χωριό. Ο Στιέπαν Βέρκοβιτς, λαογράφος από τη Βοσνία, σημείωσε το 1889 ότι υπήρχαν 50 βουλγαρικά και 30 τουρκικά σπίτια στο Παλαιοχώρι. Στις 11 Μαΐου 1907, κατά τη διάρκεια μιας ένοπλης σύγκρουσης με τους ντόπιους χωρικούς, σκοτώθηκε ο αρχηγός του ελληνικού στρατού, Φούφας (Ζαχαρίας Παπαδάς), διοικητής ελληνικής παραστρατιωτικής ομάδας. Το 1932 το χωριό μετονομάστηκε σε Φούφας, από το ψευδώνυμο του Καπετάν Παπαδά.
Υδροδυναμική πίεση

Υδροδυναμική πίεση ορίζεται ως η πίεση ως το πηλίκο της κάθετης δύναμης που ασκείται σε μια επιφάνεια προς το εμβαδό αυτής της επιφάνειας: p = F A {\displaystyle p={\frac {F}{A}}} Στον παραπάνω ορισμό υποθέτουμε πως η δύναμη αναφέρεται στην συνολική δύναμη που ασκείται στην επιφάνεια και η πίεση είναι ίση σε κάθε σημείο της επιφάνειας, όπως υπολογίζεται παραπάνω.

 Στην μελέτη συστημάτων ρευστών εισέρχεται και η υδροστατική πίεση η οποία εξαρτάται από το υψόμετρο του κάθε σημείου. Επομένως η έννοια της σταθερής τιμής της πίεσης οφείλει να προσαρμοστεί σε διαφορική μορφή, ώστε να ισχύει για απειροστά μικρές επιφάνειες, στις οποίες η τιμή της υδροστατικής πίεσης να μπορεί να θεωρείται σταθερή. Έτσι η παραπάνω γίνεται: p = lim δ A → 0 δ F δ A = d F d A {\displaystyle p=\lim _{\delta {A}\to 0}{\frac {\delta {F}}{\delta {A}}}={\frac {dF}{dA}}} όπου το στοιχείο δύναμης δ F {\displaystyle \delta {F}} δεν αναφέρεται πια σε μια συνολική δύναμη αλλά σε κατανεμημένη δύναμη. Όταν ένα ρευστό κινείται σε περιορισμένο χώρο, έστω ένα σύστημα σωληνώσεων, τότε κάθε φορά που αλλάζει κατεύθυνση μεταβάλλεται η ορμή του και αυτό συμβαίνει σύμφωνα με τον Νόμο του Newton: δ F = d P d t {\displaystyle \delta {F}={\frac {dP}{dt}}} Επομένως, οι δυνάμεις οι οποίες ασκούνται από τα τοιχώματα της περιοχής που περιέχει το ρευστό είναι υπεύθυνες για την εμφάνιση μιας πίεσης η οποία προέρχεται αποκλειστικά από την κίνηση του ρευστού στο συγκεκριμένο δοχείο και η πίεση αυτή προστίθεται στην οποιαδήποτε τιμή υδροστατικής πίεσης υπάρχει στο συγκεκριμένο σημείο. Για μη ιδανικά ρευστά, η παρουσία του ιξώδους προκαλεί εμφάνιση υδροδυναμικής πίεσης ακόμη κι όταν δεν μεταβάλλεται η κατεύθυνση της κίνησης του ρευστού. Η συνολική πίεση που μετράει ένα μανόμετρο είναι το άθροισμα της στατικής και της δυναμικής πίεσης. Πίεση Νόμος του Μπερνούλι Φλυτζάνης, Νικόλαος (2010). Μηχανική του Συνεχούς Μέσου - Μέρος Α - Υδροδυναμική και Κύματα. Ψηφιακό Κέντρο Εκπαιδευτικών Μέσων Πανεπιστημίου Κρήτης.
Βραβεία της Ένωσης Κριτικών Κινηματογράφου του Λος Άντζελες 2000

Τα 26α Βραβεία της Ένωσης Κριτικών Κινηματογράφου του Λος Άντζελες (αγγλικά: Los Angeles Film Critics Association Awards), απονεμήθηκαν για να τιμήσουν την καλύτερη κινηματογραφική παραγωγή του 2000.

 Καλύτερη Ταινία: Crouching Tiger, Hidden Dragon (Wo hu cang long) Επιλαχών: Wonder Boys Καλύτερη Σκηνοθεσία: Στίβεν Σόντερμπεργκ – Erin Brockovich and Traffic Επιλαχών: Ανγκ Λι – Crouching Tiger, Hidden Dragon (Wo hu cang long) Α' Ανδρικός Ρόλος: Μάικλ Ντάγκλας – Wonder Boys Επιλαχών: Χαβιέ Μπαρδέμ – Before Night Falls Α' Γυναικείος Ρόλος: Τζούλια Ρόμπερτς – Erin Brockovich Επιλαχών: Λόρα Λίνεϊ – You Can Count On Me Β' Ανδρικός Ρόλος: Γουίλεμ Νταφόε – Shadow of the Vampire Επιλαχών: Benicio del Toro – Traffic Β' Γυναικείος Ρόλος: Φράνσις ΜακΝτόρμαντ – Almost Famous και Wonder Boys Επιλαχών: Zhang Ziyi – Crouching Tiger, Hidden Dragon (Wo hu cang long) Καλύτερο Σενάριο: Kenneth Lonergan – You Can Count On Me Επιλαχών: Steve Kloves – Wonder Boys Καλύτερου Διευθυντή Φωτογραφίας: Peter Pau – Crouching Tiger, Hidden Dragon (Wo hu cang long) Επιλαχών: Steven Soderbergh – Traffic Καλύτερος Σχεδιασμός Παραγωγής: Tim Yip – Crouching Tiger, Hidden Dragon (Wo hu cang long) Επιλαχών: Don Taylor – The House of Mirth Καλύτερη Μουσική: Tan Dun – Crouching Tiger, Hidden Dragon (Wo hu cang long) Επιλαχών: Björk – Dancer in the Dark Καλύτερη Ξενόγλωσση Ταινία: Yi Yi • Ταϊβάν/Ιαπωνία Επιλαχών: Girl on the Bridge (La fille sur le pont) • France Best Non-Fiction Film: Dark Days Επιλαχών: The Life and Times of Hank Greenberg Καλύτερη Ταινία Κινουμένων Σχεδίων: Chicken Run Βραβείο Νέας Γενιάς: Μαρκ Ράφαλο – You Can Count On Me Βραβείο Επιτεύγματος Καριέρας: Conrad L. Hall Ειδικό Βραβείο: Τσάρλι Τσάπλιν Ο Επίσημος ιστότοπος
Μεταφορές στην Αλβανία

Οι μεταφορές στην Αλβανία συνίστανται από χερσαίες μεταφορές, θαλάσσιες και εναέριες, οι οποίες υπάγονται κατά κύριο λόγο στο Υπουργείο Υποδομών της Αλβανίας. Η ανάπτυξη και η βελτίωση των μεταφορών στη χώρα παραμένει μεταξύ των σημαντικότερων προτεραιοτήτων της κυβέρνησης της Αλβανίας.Ο τομέας έχει σημειώσει σημαντικές αλλαγές και μεγάλη ανάπτυξη και επέκταση τα τελευταία χρόνια, ειδικά μετά την πτώση του κομμουνισμού στη χώρα. Οι βελτιώσεις στην οδική υποδομή, τις αστικές συγκοινωνίες και τα αεροπορικά ταξίδια έχουν οδηγήσει σε τεράστια βελτίωση των μεταφορών. Αυτές οι αναβαθμίσεις έχουν παίξει βασικό ρόλο στην υποστήριξη της οικονομίας της Αλβανίας, η οποία κατά την τελευταία δεκαετία έχει βασιστεί σε μεγάλο βαθμό στον κατασκευαστικό κλάδο.

 Το σημαντικότερο και μοναδικό διεθνές αεροδρόμιο της χώρας είναι το Διεθνές Αεροδρόμιο «Μητέρα Τερέζα» στα Τίρανα, πρωτεύουσα της χώρας. Ο συνολικός αριθμός επιβατών για τη χώρα αυξήθηκε από τα 1.997.044 το 2015 σε 2.200.449 το 2016. Από τον Ιανουάριο έως τον Οκτώβριο του 2017, ο αερολιμένας εξυπηρέτησε 2.224.833 επιβάτες και χειρίστηκε 1.857 τόνους εμπορευμάτων.Το 2005 το αεροδρόμιο των Τιράνων δόθηκε σε μια αμερικανο-γερμανική κοινοπραξία για μια περίοδο εκμετάλλευσης 20 ετών. Παρά τον σημαντικό εκσυγχρονισμό του αεροδρομίου, οι τιμές εισητηρίων είναι από τις υψηλότερες στην Ευρώπη εξαιτίας του μονοπωλίου στον εναέριο χώρο της Αλβανίας και τις περιορισμένες επιλογές μεταφορέων. Ως αποτέλεσμα, οι αερομεταφορείς χαμηλού κόστους αποθαρρύνονται να εισέλθουν στην αλβανική αγορά, ενώ οι γειτονικές χώρες προσφέρουν πολύ χαμηλότερες τιμές στα δικά τους αεροδρόμια.Μετά από μια περίοδο εντατικών διαπραγματεύσεων, η αλβανική κυβέρνηση κατάφερε να μειώσει την περίοδο παραχώρησης κατά 5 χρόνια, μέχρι το 2020, ανοίγοντας έτσι τη δυνατότητα αεροπορικών εταιρειών χαμηλού κόστους να εισέλθουν στην αλβανική αγορά, όπως και έγινε με την έναρξη πτήσεων μεταξύ Τιράνων και Βουδαπέστης από την Wizz Air το 2017. Το 2008 εγκαινιάστηκε Αεροδρόμιο του Κούκες, το οποίο έγινε το δεύτερο πολιτικό αεροδρόμιο στην Αλβανία. Το αεροδρόμιο που αγοράστηκε από μια αλβανική εταιρεία προγραμματίζεται να λειτουργήσει το 2019. Η Αλβανία διαθέτει 447 χιλιόμετρα σιδηροδρομικών γραμμών διαμέτρου 1.435 mm. Το σιδηροδρομικό δίκτυο συνδέεται μόνο με το γειτονικό Μαυροβούνιο.
Βενέρα 7

Το Βενέρα 7 (ρωσ. Венера-7) ήταν σοβιετικό μη επανδρωμένο διαστημόπλοιο του προγράμματος Βενέρα, που είχε σαν στόχο την εξερεύνηση της Αφροδίτης. Είναι το πρώτο σκάφος που έφτασε στην επιφάνειά της και ταυτόχρονα το πρώτο στην ιστορία που προσεδαφίστηκε επιτυχώς σε άλλο πλανήτη και κατάφερε να μεταδώσει σήμα πίσω στην Γη.

 Εκτοξεύτηκε στις 17 Αυγούστου 1970 από το κοσμοδρόμιο του Μπαϊκονούρ. Το σκάφος αποτελούνταν από δύο διακριτά τμήματα: τον φορέα τύπου 3MV, χάρη στον οποίο πραγματοποιήθηκε το διαπλανητικό ταξίδι, καθώς και την κάψουλα προσεδάφισης. Στις 15 Δεκεμβρίου 1970 το σκάφος μπήκε στην ατμόσφαιρα της Αφροδίτης. Στα πρώτα στάδια της καθόδου ο φορέας 3ΜV παρέμεινε συνδεδεμένος με την κάψουλα, προκειμένου να την ψύχει για όσο το δυνατόν μεγαλύτερο χρονικό διάστημα. Η κάψουλα προσεδαφίστηκε (5°S 351°E) αλλά φάνηκε να σιγεί αμέσως μετά την πρόσκρουσή της στην επιφάνεια. Τελικά αποδείχθηκε ότι συνέχισε να μεταδίδει αδύναμο σήμα για 23 λεπτά μετά την προσεδάφιση. Πιθανότατα αναποδογύρισε όταν έφτασε στο έδαφος, με συνέπεια η κεραία του να μην είναι στραμμένη σωστά. Το Βενέρα 7 μετέδωσε δεδομένα σχετικά με την πίεση και την θερμοκρασία που επικρατεί, δείχνοντας ότι η πρώτη ανέρχεται στους 475 βαθμούς Κελσίου και η δεύτερη είναι΄στην επιφάνεια περίπου 90 φορές μεγαλύτερη από την γήινη. Διαστημικές αποστολές το 1970 Reeves, Robert (1994). The Superpower Space Race: An Explosive Rivalry through the Solar System. Plenum Press. ISBN 0-306-44768-1.
Δαβίδ Β΄ του Κλαρτζέτι

Ο Δαυίδ Β΄, γεωργιανά: დავით II David II (απεβ. το 993) ήταν από τον Οίκο των Βαγρατιδών-Γεωργίας (μετέπειτα Γεωργίας) του κλάδου του Τάο-Κλαρτζέτι ήταν πρίγκιπας (ηγεμόνας) του Κλαρτζέτι από το 988 ως το τέλος του.

 Ο Δαβίδ Β΄ ήταν γιος του Σουμπάτ Β΄ του Κλαρτζέτι, τον οποίο διαδέχθηκε ως πρίγκιπας του Κλαρτζέτι. Ουσιαστικά τίποτε δεν είναι γνωστό για τη ζωή του. Απεβίωσε χωρίς απογόνους και τον διαδέχθηκε ο ανιψιός του Σουμπάτ Γ΄ του Κλαρτζέτι, γιος του αδελφού του Βαγράτ Β΄ του Κλαρτζέτι.
Σίλβι Μάις

Η Σίλβι Φρανσουάζ Μάις (γεννημένη στις 13 Απριλίου 1978) είναι Ολλανδή τηλεοπτική προσωπικότητα και μοντέλο με καταγωγή από την Ινδονησία (Ολλανδικές Ανατολικές Ινδίες). Είναι δημοφιλής και στη Γερμανία, στην οποία εργάζεται εδώ και αρκετά χρόνια.

 Η Σίλβι Μάις αποφοίτησε από το Πανεπιστήμιο της Δυτικής Βραβάντης (ολλανδικά: Hogeschool West-Brabant). Όταν έφτασε τα 18 έτη της ηλικίας της, αποφάσισε ότι ήθελε να γίνει μοντέλο και συμμετείχε σε δοκιμαστικά. Συμμετείχε σε προγράμματα στον τηλεοπτικό σταθμό FoxKids και στο μουσικό σταθμό TMF.. Παρουσίασε διάφορες εκδηλώσεις και προγράμματα στο TMF, όπως η παρουσίαση των ετήσιων βραβείων TMF και πήρε συνέντευξη από καλλιτέχνες όπως η Μπρίτνι Σπίαρς και η Κάιλι Μινόγκ. Εισήγαγε επίσης τη σειρά κοσμημάτων Pure by Sylvie στην ολλανδική αγορά. Το 2003 ψηφίστηκε ως η πιο σέξι γυναίκα της Ολλανδίας το 2003 και σύντομα άρχισε μια σχέση με τον ποδοσφαιριστή του Άγιαξ Ράφαελ φαν ντερ Φάαρτ. Λόγω εν μέρει της φήμης που είχε αποκτήσει από την προσωπική της σταδιοδρομία, σύντομα το ζευγάρι Μάις-φαν ντερ Φάαρτ έγινε η δημοφιλέστερη γυναίκα ποδοσφαιριστή της Ολλανδίας. Η φήμη τους μεγάλωσε μετά το γάμο τους στις 10 Ιουνίου 2005 ο οποίος μεταδόθηκε ζωντανά από το SBS6, ένα ολλανδικό τηλεοπτικό κανάλι, με την εκπομπή να πετυχαίνει μεγάλα ποσοστά τηλεθέασης στην Ολλανδία. Η Σίλβι απέκτησε το επώνυμο του φαν ντερ Φάαρτ. Όταν ο φαν ντερ Φάαρτ υπέγραψε με τη Χάμπουργκερ ΣΦ, το ζευγάρι μετακόμισε στη Γερμανία. Αφού ο σύζυγος της υπέγραψε ύστερα με τη Ρεάλ Μαδρίτης, ο φαν ντερ Φάαρτ μετακόμισε στην Ισπανία. Μεταξύ 2008 και 2011, ήταν κριτής στο Das Supertalent, τη γερμανική εκδοχή του τηλεοπτικού προγράμματος "Έχεις Ταλέντο". Το 2010 πήρε μέρος στην τρίτη σεζόν του Γερμανικού προγράμματος Let's Dance. Στις 17 Απριλίου 2010, η Μάις αντικατέστησε την κριτή του Deutschland sucht den Superstar (= η Γερμανία ψάχνει έναν υπεραστέρα -ή σουπερστάρ), Νίνα Άιχινγκερ, για τον τελικό της 7ης σεζόν, αφού η τελευταία είχε κολλήσει στο Λος Άντζελες μετά από περιορισμούς πτήσης ως αποτέλεσμα των εκρήξεων του Εϊγιαφιάτλαγιοκουτλ το 2010. Από το 2011 και 2017 η Μάις παρουσίασε την εκπομπή Let's Dance μαζί με τον Ντάνιελ Χάρτβιχ. Το 2018 αντικαταστάθηκε από την πρώην συμμετέχουσα Βικτόρα Σβαρόφσκι και αντ 'αυτού επέστρεψε στο Das Supertalent ως κριτής. Ακολουθώντας τα βήματα διάσημων διασκεδαστών, όπως οι Γιοχάνες Χίστερς και Ρούντι Καρέλ, η Μάις είναι μία από τις πιο επιτυχημένες προσωπικότητες ολλανδικής καταγωγής που δραστηριοποιούνται στη Γερμανία. Πολυμέσα σχετικά με το θέμα Sylvie Meis στο Wikimedia Commons
Ρογήρος Βερνάρδος Ε΄ της Φουά-Καστελμπόν

Ο Ρογήρος-Βερνάρδος E΄, γαλλ.: Roger-Bernard V, (π. 1330 - 1381) από τον Οίκο του Φουά ήταν υποκόμης του Καστελμπόν. Ήταν γιος του Ρογήρου-Βερνάρδου Δ΄, υποκόμη του Καστελμπόν και της Κονστάνς ντε Λούνα. Είναι ο όγδοος πρόγονος του Ερρίκου Δ' της Γαλλίας.

 Ήταν ο νεότερος από τους γιους του Ρογήρου-Βερνάρδου Δ΄ της Φουά-Καστελμπόν και της Κονστάνς ντε Λούνα. Έλαβε την υποκομητεία του Καστελμπόν (Castelbò στα καταλανικά) και των άλλων καταλανικών εδαφών. Νυμφεύτηκε τη Ζερώντ ντε Ναβάιγ (απεβ. 1384) και από αυτόν τον γάμο γεννήθηκαν: Ματθαίος, απεβ. 1398, τον διαδέχθηκε η αδελφή του Iσαβέλλα. Iσαβέλλα, τον διαδέχθηκε μετά το τέλος του ως κόμισσα της Φουά. Παντρεύτηκε τον Αρσαμπώ των Γκραγύ υποκόμη Καστιγιόν & Γκρουζόν. Ιωάννης Α΄ της Φουά Γκαστόν Δ΄ της Φουά Μαρία των Γκραγύ, παντρεύτηκε τον Γουλιέλμο Η΄ Παλαιολόγο μαρκήσιο του Μομφερράτου. Κατάλογος Κόμης του Φουά Κομητεία του Φουά Bearn
Άβα (Βιρμανία)

Η Άβα ή Ίνουα ήταν αρχαία αυτοκρατορική πρωτεύουσα της Βιρμανίας, της σημερινής Μιανμάρ, ευρισκόμενη σήμερα στην Περιφέρεια Μανταλέι. Κατά τη διάρκεια των αιώνων λεηλατήθηκε και ξαναχτίστηκε όχι λίγες φορές. Τελικώς εγκαταλείφθηκε μετά την πλήρη καταστροφή της από μια σειρά μεγάλων σεισμών τον Μάρτιο του 1839. Παρά το ότι λίγα μόνο ίχνη του περασμένου μεγαλείου της είναι ορατά σήμερα, η πρώην πρωτεύουσα αποτελεί δημοφιλή τουριστικό προορισμό. Η Άβα κτίσθηκε στην αριστερή όχθη του μεγάλου ποταμού Ιραουάντι, κοντά στη συμβολή του με τον Μγίτνγκε. (Στο ύψος της Άβα εξάλλου κατασκευάσθηκε η πρώτη στην ιστορία γέφυρα του Ιραουάντι, το 1934.)

 Η πρότυπη βιρμανική ονομασία της πόλεως είναι Ίνουα (Inwa), λέξη που σημαίνει «είσοδος στη λίμνη» ή «στόμιο της λίμνης». Αλλά στην τοπική άνω βιρμανική διάλεκτο προφέρεται Άουα και έτσι είναι γραμμένη σε όλα τα βασιλικά βιρμανικά χρονικά πριν από τη σύγχρονη προτυποποίηση της βιρμανικής. Η συνηθέστερη μεταγραφή στον δυτικό κόσμο, η «Άβα» (Ava), προέρχεται από το Awa μέσω της πορτογαλικής γλώσσας. Στην κλασική γλώσσα «πάλι» (ινδική γλώσσα των κειμένων του βουδισμού Τεραβάντα, ο οποίος επεκράτησε στη Βιρμανία) το όνομα της πόλεως είναι Ραταναπούρα, που σημαίνει «πόλη των πολύτιμων λίθων». Το ομώνυμο λήμμα στην Εγκυκλοπαίδεια Πάπυρος-Larousse-Britannica, έκδ. 2006, τόμος 1, σελ. 53
Σουηδικό Death Metal

Το Σουηδικό Death Metal (γνωστό και ως Μελωδικό Death Metal) είναι είδος της Death Metal μουσικής, το οποίο προήλθε από την μελωδική προσέγγιση των συγκροτημάτων του Γκέτεμποργκ και της Στοκχόλμης στις αρχές της δεκαετίας του '90.

 Το σουηδικό Death Metal έχει χαρακτηριστικά του New Wave of British Heavy Metal με γρήγορα ριφ και αρμονικές κιθάρες. Τα στοιχεία του Death Metal που επηρέασαν το είδος έχουν να κάνουν με την παραμόρφωση στις κιθάρες και τα διπλά μπάσα τύμπανα, αλλά μελωδικά στοιχεία αντικατέστησαν βασικά χαρακτηριστικά του Death Metal, όπως τα ενίοτε καθαρά φωνητικά, οι ακουστικές κιθάρες και τα πλήκτρα. Τα συγκροτήματα του είδους παρουσιάζουν καταβολές στο Hardcore Punk από τις αρχές της δεκαετίας του '80 και από τους Bathory και το πρώτο κύμα του Black metal. Στις αρχές της δεκαετίας του '90 διαμορφώθηκε το πρώτο κύμα του σουηδικού death metal με συγκροτήματα όπως οι Entombed, Dismember, Grave, Necrophobic, Utumno και Unleashed. Παράλληλα, η σκηνή του Γκέτεμποργκ χαρακτηρίστηκε από την προσθήκη progressive στοιχείων. Το είδος γνώρισε απότομη άνοδο της δημοτικότητας του με την κυκλοφορία του "Slaughter of the Soul" των At the Gates, του "The Gallery" των Dark Tranquillity και του "The Jester Race" των In Flames.Από τα τέλη της δεκαετίας του '90 τα συγκροτήματα του είδους έχουν προσθέσει περισσότερα μελωδικά ρεφραίν και κιθαριστικά ριφ, ενώ παράλληλα αυξήθηκε η χρήση πλήκτρων. Melodic Death Metal Classification - Metal Storm Melodic Death Metal - Heavy Metal - About.com Αρχειοθετήθηκε 2017-02-02 στο Wayback Machine. The best MELODIC DEATH Metal albums - Rate Your Music
Ιερά Μητρόπολις Σταγών και Μετεώρων

Η Ιερά Μητρόπολις Σταγών και Μετεώρων είναι μία από τις Μητροπόλεις της Εκκλησίας της Ελλάδος. Εδρεύει στην Καλαμπάκα και στην περιφέρειά της υπάγεται ο ομώνυμος δήμος. Μητροπολίτης της από το έτος 2017 είναι ο Θεόκλητος (κατά κόσμον Λαμπρινάκος).

 Η Μητρόπολη δημιουργήθηκε το 1991 με απόφαση της Ιεράς Συνόδου της Εκκλησίας της Ελλάδος, αρχικά ως προσωποπαγής, προκειμένου να αποκατασταθεί ο Μητροπολίτης Σεραφείμ (Στεφάνου), ο οποίος είχε κηρυχθεί έκπτωτος αντικανονικά, χωρίς δίκη, το 1974, από την Μητρόπολη Τρίκκης και Σταγών και δικαιώθηκε δικαστικώς το 1990. Ο Σεραφείμ ήταν και ο πρώτος επίσκοπος της Ιεράς Μητροπόλεως, από την ίδρυσή της το 1991 και εκείνος που συνέβαλε αποφασιστικά στη μονιμοποίησή της, τον Οκτώβριο του 2015, με σχετική απόφαση της Ιεράς Συνόδου της Εκκλησίας της Ελλάδος. Ο Μητροπολίτης Σεραφείμ απεβίωσε στις 18 Μαρτίου 2017. Στις 6 Οκτωβρίου 2017 εξελέγη νέος Μητροπολίτης ο Θεόκλητος (Λαμπρινάκος), ο οποίος την επόμενη μέρα χειροτονήθηκε επίσκοπος στον Ιερό Καθεδρικό Ναό Αθηνών. Η ενθρόνισή του έλαβε χώρα στην πόλη της Καλαμπάκας στις 25 Νοεμβρίου 2017. Στα Μετέωρα υπήρχαν 24 μοναστήρια, αλλά σήμερα λειτουργούν τα 6, ενώ τα υπόλοιπα 15 είναι ακατοίκητα και ερειπωμένα. Τα Μοναστήρια τα οποία σήμερα λειτουργούν είναι τα κάτωθι: Ιερά Μονή Μεταμόρφωσης του Σωτήρος (Μεγάλο Μετέωρο) - Ανδρική Μονή Ιερά Μονή Βαρλαάμ - Ανδρική Μονή Ιερά Μονή Αγίου Στεφάνου - Γυναικεία Μονή Ιερά Μονή Αγίας Τριάδας - Ανδρική Μονή Ιερά Μονή Ρουσάνου - Γυναικεία Μονή Ιερά Μονή Αγίου Νικολάου Αναπαυσά - Ανδρική Μονή Μετέωρα Ιστοσελίδα Ιστοσελίδα Ιεράς Μητροπόλεως Σταγών και Μετεώρων
Αγαθαγγελισμός

Ο όρος Αγαθαγγελισμός, που προέρχεται από το όνομα «Αγαθάγγελος», αποτελεί προσωνυμία ενός χρησμολογικού κειμένου του 1750, το οποίο είχε ως σκοπό να τονώσει τις ελπίδες των υποδούλων Ελλήνων για την απελευθέρωσή τους. Τον «Αγαθάγγελο» συνέγραψε ο λόγιος αγιορείτης αρχιμανδρίτης Θεόκλητος Πολυείδης, ο οποίος είχε ταξιδέψει πολύ στην Ευρώπη. Κατά τον Θεόκλητο, ο «Αγαθάγγελος», αποτελεί μετάφραση από τα Ιταλικά τής οπτασίας που είδε το 1279 ο Ρόδιος ιερομόναχος Ιερώνυμος Αγαθάγγελος, ενώ βρισκόταν στη Μεσσήνη της Σικελίας.

 Η ιδέα που διέτρεχε το κείμενο ήταν η ανάκτηση της Κωνσταντινουπόλεως από τους Έλληνες. Η ιδέα αυτή παρουσιαζόταν με διακυμάνσεις στη νεότερη ελληνική ιστορία, ανάλογα με τις αισιοδοξίες και τις απογοητεύσεις τού ελληνικού λαού, χωρίς να παύει να τρέφει τις ελπίδες του έως τούς πολέμους τού 1912 και του 1920. Το 1750 όταν πρωτοκυκλοφόρησε το σύγγραμμα ήταν η εποχή των ρωσοτουρκικών διενέξεων και ο ορθόδοξος Ελληνισμός έβλεπε στην επικράτηση της Ρωσίας τη δική του αποκατάσταση, σε αντίθεση με τις λοιπές ευρωπαϊκές δυνάμεις που ήσαν είτε ρωμαιοκαθολικές, είτε προτεσταντικές, ως προς το θρήσκευμα. Συγκεκριμένα, ο Ρήγας Φεραίος, ανατυπώνοντας τον «Αγαθάγγελο» στη Βιέννη γύρω στο 1795, προσάρμοσε τις προφητείες του στην εύνοια τού ανερχόμενου τότε Ναπολέοντα. Όταν επανατυπώθηκε στην Ερμούπολη και την Αθήνα το 1838, έκανε υπαινιγμούς υπέρ τής δυναστείας τού Όθωνα και της Μεγάλης Ιδέας. Στην Κύπρο, πάλι, κατά τον Β΄ Παγκόσμιο Πόλεμο, ερμηνεύτηκε φιλογερμανικώς ως νίκη τού «ξανθού γένους» (των Γερμανών) κατά των Αγγλο-γάλλων συμμάχων, οπότε θα απελευθερωνόταν η Κύπρος από την αγγλική κατοχή. Μετά την ήττα, όμως, της Γερμανίας, οι «Αγαθαγγελικοί» διέδωσαν ότι έκαναν λάθος ταυτίζοντας το «ξανθόν γένος» με τους Γερμανούς, και θα έπρεπε να αναμένουν τη σωτηρία από τους Ρώσους. Ο «Αγαθαγγελισμός» δεν είναι παρά επανάληψη των φαινομένων τού Αποκαλυπτισμού και του Προφητισμού, που παρατηρούνται παγκοσμίως σε κρίσιμες ιστορικές περιόδους από την εποχή των Προφητών τού Ισραήλ μέχρι τους μεσαιωνικούς χρόνους στην Ευρώπη, αλλά και μέχρι σήμερα μεμονωμένως. Ο λαϊκο-θρησκευτικός Αποκαλυπτισμός, ο οποίος πηγάζει από την επιθυμία εκπλήρωσης εθνικών πόθων που θεωρούνται ηθικώς δίκαιοι, επιδιώκει την ενθάρρυνση των υποδούλων για απελευθέρωση· δεν έχει καμία σχέση με το πνεύμα των αυθεντικών προφητειών που εξέφραζαν οι Προφήτες τής Παλαιάς Διαθήκης, παρά μόνο ως προς τη μίμηση του ύφους τής συγγραφής. Θεόκλητος Πολυείδης Ρήγας Φεραίος Τσιτσίγκος Σ. Κ., «Αγαθαγγελισμός», Μεγάλη Ορθόδοξη Χριστιανική Εγκυκλοπαίδεια, τ. Α’, σ.47 Διαμαντίδης Α., Λεξικό των –ισμών, Αθήνα 2003 Κύρρης Κ. Π., «Αγαθάγγελος», ΘΗΕ 1 (1962) σ.88-89 Λουκάτος Δ. Σ., «Αγαθάγγελος», ΘΗΕ 1 (1962) σ.86-88 Μιχαηλάρης Π. Δ., «Αγαθάγγελος», ΠΛΜ 1 (1997) σ.122-124
Λιμνοδεξαμενή Ντασκά

Η Λιμνοδεξαμενή Ντασκά ή Φράγμα Ντασκά, γνωστότερη ως Λίμνη Βελιμαχίου, είναι τεχνικό έργο το οποίο κατασκευάστηκε το 2014 στην ομώνυμη τοποθεσία του χωριού Βελιμάχι της Τριταίας στο Δήμο Ερυμάνθου Αχαΐας και βρίσκεται στο ενδιάμεσο της διαδρομής Ερυμάνθεια-Βελιμάχι. Πρόκειται για μικρό ποτάμιο φράγμα στον χείμαρρο Σπλιθάρια ο οποίος χύνεται στην Λίμνη Αστερίου.

 Το φράγμα αυτό είναι χωμάτινο και αφορά στην κατασκευή λιμνοδεξαμενής χωρητικότητας 1,2 εκατομμυρίων κυβικών μέτρων νερού και αρδευτικού δικτύου μήκους 16 χιλιομέτρων, προκειμένου να εξασφαλιστεί η άρδευση καλλιεργειών σε εκτάσεις 2.000 στρεμμάτων. Πέρα από την άρδευση των τοπικών αγρών τους θερινούς μήνες, το φράγμα «αποτελεί έναν βιότοπο πλέον καθώς έχει ψάρια, πολύ όμορφο περιβάλλον, επισκέπτεται από σπάνια είδη πουλιών». Στον αρχικό χώρο όπου προβλεπόταν η κατασκευή του εντοπίστηκαν αρχαιολογικά ευρήματα και έτσι άλλαξε η θέση κατασκευής του έργου. Το φράγμα συλλέγει τα ύδατα από τον χείμαρρο Σπλιθάρια και το ρέμα Πόρος. Για το τεχνικό αυτό έργο άλλαξε η διαδρομή από και προς το γειτονικό Βελιμάχι καθώς η παλιά χάραξη του δρόμου διερχόταν από εκεί όπου τώρα βρίσκεται το κέντρο της λίμνης. Πλέον η διαδρομή είναι παρόχθια. Τα τελευταία χρόνια είναι αυξανόμενο το πρόβλημα της μόλυνσης της περιοχής από την εναπόθεση σκουπιδιών οικιακής και γεωργικής χρήσης κ.λπ. «καταστρέφοντας το φυσικό περιβάλλον και επιπλέον υπονομεύοντας επικίνδυνα τις απορροές των υδάτων της λιμνοδεξαμενής». Το όμορφο φυσικό τοπίο και η σημαντική αισθητική αλλαγή που πραγματοποιήθηκε στην περιοχή με τη δημιουργία της λιμνοδεξαμενής ώθησε στην αύξηση της επισκεψιμότητας και την ανάπτυξη φυσιολατρικών δραστηριοτήτων όπως η πεζοπορία και η φωτογραφία τοπίου. Η λιμνοδεξαμενή δέχεται επισκέψεις εκδρομέων από όλη την Ελλάδα που τη βλέπουν ως αξιοθέατο. Το ίδιο παρατηρείται πλέον και στην κοντινή Τεχνητή Λίμνη Αστερίου. «"Ανάσα" για τους καλλιεργητές η ολοκλήρωση της λιμνοδεξαμενής Ντασκά-Βελιμάχι». pde.gov.gr. 10/03/2014. Ανακτήθηκε: 18/11/2014. «Ντασκά - Η λιμνοδεξαμενή της Αχαΐας που λίγοι γνωρίζουν (pics)». patrasevents.gr. 20/08/2018. Ανακτήθηκε: 27/04/2019. «Τεχνικά χαρακτηριστικά του έργου». dgmarket.gr. Ανακτήθηκε από το αρχειοθετημένο πρωτότυπο: 27/04/2019.
Λίμνη Τασκαλούζα

Η Λίμνη Τασκαλούζα είναι μια τεχνητή λίμνη στη δυτική-κεντρική Αλαμπάμα, η οποία δημιουργήθηκε φράσσοντας τον North River. Κατασκευάσθηκε για να παρέχει νερό για τους κατοίκους της Τασκαλούζα και επίσης για βιομηχανική χρήση. Ολοκληρώθηκε το 1970 και κόστισε περίπου $7.725.000. Αφότου βρίσκεται λίγο βόρεια της Τασκαλούζα και του Νόρθπορτ, η λίμνη είναι επίσης πολύ δημοφιλής για δραστηριότητες αναψυχής.

 Η λίμνη Τασκαλούζα κατασκευάσθηκε για να ανταποκριθεί στον αυξανόμενο πληθυσμό της Τασκαλούζα, ο οποίος άρχισε να καταναλώνει περισσότερο νερό από ότι μπορούσαν να παράσχουν οι δύο τότε ταμιευτήρες του, η λίμνη Χάρρις και η λίμνη Νικόλ. Ένα φράγμα κατασκευάσθηκε στο Νορθ Ρίβερ, πλημμυρίζοντας την περιοχή που θα γινόταν η Λίμνη Τασκαλούζα. Σε σχέση με τις άλλες δύο λίμνες, η Λίμνη Τασκαλούζα έγινε η πιο άφθονη παροχής λίμνης, αφήνοντας την Λίμνη Χάρρις μόνο να διαχειρίζεται βιομηχανικό νερό και την Λίμνη Νικόλ ως απόθεμα υποστήριξης. Τρεχόντως, το νερό της Τασκαλούζα χρησιμοποιείται για ανθρώπινη κατανάλωση καθώς και για την παροχή ακατέργαστου βιομηχανικού ύδατος.
Λιμνοθάλασσα Καραβαστά

Η λιμνοθάλασσα του Καραβαστά (αλβανικά: Laguna e Karavastasë‎) είναι η μεγαλύτερη λιμνοθάλασσα στην Αλβανία και μία από τις μεγαλύτερες στις ακτές της Αδριατικής Θάλασσας. Χωρίζεται από την θάλασσα με μια λωρίδα αμμώδους έκτασης. Η λιμνοθάλασσα αποτελεί μέρος του Εθνικού Πάρκου Ντιβιάκα-Καραβαστά και προστατευμένη φυσική περιοχή διεθνούς σημασίας, αφού είναι προστατευμένος υδροβιότοπος της σύμβασης Ραμσάρ από το 1995.

 Η λιμνοθάλασσα βρίσκεται στην δυτική Αλβανία, κοντά στον οικισμό Ντιβγιάκα. Η λιμνοθάλασσα χωρίζεται από την Αδριατική θάλασσα με μια μακριά λωρίδα άμμου. Η λιμνοθάλασσα του Καραβαστά έχει στην έκτασή της πολλά πεύκα και μικρά αμμώδη νησιά. Είναι γνωστή για τον απειλούμενο αργυροπελεκάνο που αναπαράγεται στην περιοχή. Υπολογίζεται ότι το 6.4% του ευρωπαϊκού πληθυσμού αργυροπελεκάνου, αναπαράγεται στην λιμνοθάλασσα Καραβαστά.Η λιμνοθάλασσα του Καραβαστά βρίσκεται στον κατάλογο των υγροβιοτόπων διεθνής σημασίας της σύμβασης Ραμσάρ, και αποτελεί μέρος του Εθνικού Πάρκου Ντιβιάκε-Καραβαστά. Εντός των ορίων του πάρκου, υπάρχουν πολλά εστιατόρια. Το πιο δημοφιλές είναι το Divjaka Fish, που είναι γνωστό για την ποικιλία των ψαριών του, που μαγειρεύονται μαζί με λαχανικά. Οι εκστρατείες απεντόμωσης είχαν σταματήσει εδώ και αρκετά χρόνια, αν και η περιοχή παρουσιάζει έντονη παρουσία κουνουπιών. Ωστόσο, το 2014 η κυβέρνηση συνέχισε τις προσπάθειες απεντόμωσης καθώς και ένα σχέδιο για την αναμόρφωση των εγκταστάσεων του πάρκου. Επίσης, το σχέδιο περιλάμβανει απαγόρευση του κυνηγιού, ενώ αναπτύσσεται ως δραστηριότητα η παρατήρηση πουλιών στην περιοχή. Εθνικό Πάρκο Ντιβιάκα-Καραβαστά Βιοποικιλότητα της Αλβανίας Περιβάλλον της Αλβανίας Κατάλογος των εθνικών πάρκων της Αλβανίας Λιμνοθάλασσα Νάρτα Τουρισμός στην Αλβανία Πατόκ Λιμνοθάλασσα Καραβαστά, επίσημος λογαριασμός στο Facebook. «Bashkia Fier » Divjake Beach». Bashkia Fier. Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 29 Ιουνίου 2010.
Γαβριήλ Χαρίτος

Ο Γαβριήλ Ι. Χαρίτος (Σύμη, 1907 - Ρόδος, 9 Απριλίου 1990) ήταν Έλληνας δικηγόρος και πολιτικός, ο πρώτος αιρετός δήμαρχος Ρόδου (1946-50) και μετέπειτα βουλευτής Δωδεκανήσου με την ΕΡΕ (1956-1963).

 Ήταν γιος του δύτη Ιωάννη Χαρίτου. Από πολύ νωρίς ορφάνεψε από πατέρα και με δυσκολία μορφώθηκε σε σχολεία στη Νίσυρο και στην Αμαράντειο Σχολή του Νιοχωρίου, στη Ρόδο. Όταν φοιτούσε στο Γυμνάσιο, ανέπτυξε αντιστασιακή δράση και σε ένα επεισόδιο το 1926 στο Βενετόκλειο Γυμνάσιο της Ρόδου, μαζί με 2 συμμαθητές του υπέστειλε την ιταλική σημαία από το κτήριο και ύψωσε την ελληνική, προξενώντας τις αντιδράσεις των Ιταλών. Οι κατακτητές συνέλαβαν τους νεαρούς μαθητές και τους εξόρισαν, με τον Χαρίτο να εκτοπίζεται στη Σύμη. Ο Χαρίτος σπούδασε νομικά στο Πανεπιστήμιο των Αθηνών με μεγάλη δυσκολία και παράλληλα με τις σπουδές του εργαζόταν. Το 1932 άρχισε τη δικηγορία στη Ρόδο. Αργότερα ενέτεινε την αντιστασιακή του δράση, με αποτέλεσμα να φυλακιστεί ξανά από τους Ιταλούς και να κινδυνέψει να πεθάνει από τύφο εξαιτίας των κακουχιών. Στις 6 Αυγούστου 1946 εξελέγη ως ο πρώτος δήμαρχος της Ρόδου μετά τον τερματισμό της ιταλικής Κατοχής. Το 1948 με την ενσωμάτωση των Δωδεκανήσων στην Ελλάδα παρέδωσε συμβολικά τα κλειδιά του νησιού ως πρωτεύουσας των Δωδεκανήσων στο βασιλιά Παύλο. Τον Απρίλιο του 1950 παραιτήθηκε από δήμαρχος και τον αντικατέστησε ο γιατρός Συμεών Λαμπαδάριος. Αργότερα εξελέγη βουλευτής τρεις φορές, σε ισάριθμες εκλογικές αναμετρήσεις, το 1956, 1958 και 1961 με την ΕΡΕ. Εξέδωσε τις εφημερίδες "Ηχώ της Δωδεκανήσου" και "Ελευθέρα Δωδεκάνησος". Πέθανε στη Ρόδο και το όνομά του δόθηκε σε πλατεία του νησιού, μπροστά από την οικία του.
Νήσος Τσουσίμα

Η Τσουσίμα (対馬) είναι νήσος (και ομάδα νησιών) της Ιαπωνίας, η οποία βρίσκεται σχεδόν στη μέση της αποστάσεως μεταξύ της κυρίως νήσου της Ιαπωνίας (Χονσού) και της Χερσονήσου της Κορέας. Η κυρίως νήσος έχει έκταση 696,26 τετραγωνικά χιλιόμετρα και διαιρέθηκε από τον άνθρωπο σε δύο μέρη το 1671, με τη διάνοιξη της Διώρυγας Οφουνακόσι-σέτο και σε τρία το 1900 με τη διάνοιξη της Διώρυγας Μανζέκι-σέτο (το μεσαίο μέρος είναι όμως πολύ μικρό). Δημιουργήθηκε έτσι η «Βόρεια Νήσος Τσουσίμα» (Καμίνο-σίμα ή Καμιτζίμα) και η «Νότια Νήσος Τσουσίμα» (Σιμόνο-σίμα ή Σιμοτζίμα). Η ομάδα νησιών ή αρχιπέλαγος Τσουσίμα περιλαμβάνει επιπλέον εκατό περίπου νησίδες και βραχονησίδες. Συνήθως η ονομασία «Τσουσίμα» αναφέρεται συλλογικά σε όλα τα νησιά. Η ομάδα των νησιών απλώνεται σε μια περιοχή περίπου 85 επί 20 χιλιομέτρων και έχει πληθυσμό περίπου 34.000 κατοίκους (2013). Η ομώνυμη πόλη Τσουσίμα βρίσκεται στο κυρίως νησί και υποδιαιρείται σε 6 δήμους.

 Το Στενό της Κορέας χωρίζεται από τα νησιά Τσουσίμα σε δύο πορθμούς. Ο πλατύτερος, προς την πλευρά της κυρίως Ιαπωνίας, είναι το Στενό Τσουσίμα. Οι δύο διώρυγες που διανοίχθηκαν το 1671 και το 1900 συνδέουν τη βαθιά διείσδυση της θάλασσας του Κόλπου Άσο (浅茅湾) με την ανατολική πλευρά του νησιού. Το αρχιπέλαγος Τσουσίμα συναποτελείται από περισσότερα από 100 πολύ μικρότερα νησιά. Η Τσουσίμα είναι το πλησιέστερο ιαπωνικό έδαφος στην Κορεατική Χερσόνησο, ευρισκόμενο σε απόσταση περί τα 50 χιλιόμετρα από το Μπούσαν. Σε μια καθαρή ημέρα οι λόφοι και τα βουνά της Κορέας είναι ορατά από τα ψηλά μέρη της Τσουσίμα. Το πλησιέστερο ιαπωνικό λιμάνι, το Ίκι στο ομώνυμο νησί, απέχει επίσης 50 χιλιόμετρα από την Τσουσίμα. Αμφότερα τα νησιά Τσουσίμα και Ίκι περικλείονται στα όρια του Εθνικού Πάρκου Ίκι–Τσουσίμα, που είναι χαρακτηρισμένο ως φυσικό καταφύγιο και προστατεύεται από περαιτέρω ανάπτυξη. Μεγάλο μέρος της Τσουσίμα (89%) καλύπτεται πράγματι από φυσική πυκνή βλάστηση, εξαιτίας των πολλών βροχοπτώσεων, και από λόφους. Βουνά και λόφοι του κυρίως νησιού είναι μεταξύ αρκετών άλλων, τα Οχίρα, Γιατάτε, Κογιασάν, Χοκογκατάκε, Γκογκέν και Οντάκε.Το αρχιπέλαγος ολόκληρο αποτελεί την «Υπονομαρχία Τσουσίμα» του Νομού Ναγκασάκι, του οποίου καταλαμβάνει το 17,3% της εκτάσεως. Οι διώρυγες της Τσουσίμα δεν αποτελούν σύνορα καμιάς διοικητικής μονάδας του ιαπωνικού κράτους, αλλά το βόρειο τμήμα είναι γνωστό ως Καμίνο-σίμα ή Καμιτζίμα (上島) και το νότιο τμήμα είναι γνωστό ως Σιμόνο-σίμα ή Σιμοτζίμα (下島). Αμφότερα τα τμήματα έχουν από δύο βουνά που ξεχωρίζουν σε ύψος. Το Σιμοτζίμα έχει το όρος Γιατάτε (矢立山) με ύψος 649 μέτρα (το υψηλότερο όλης της νήσου και του αρχιπελάγους) και το Αριάκε-γιάμα (有明山) με ύψος 558 μέτρα. Το Καμιτζίμα έχει το Μι-τάκε (御嶽) με ύψος 487 μέτρα. Τα δύο κύρια τμήματα της νήσου συνδέονται σήμερα με δύο γέφυρες. Ιστότοπος στην αγγλική
3408 Σαλάμοφ

Ο Σαλάμοφ (Shalamov) είναι μικρός αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 13,2. Ανακαλύφθηκε το 1977 από τον Ρώσο και Σοβιετικό αστρονόμο Νικολάι Τσερνίχ, που παρατηρούσε από το Ναούτσνι της Κριμαίας και του έδωσε το όνομα του Σοβιετικού συγγραφέα και ποιητή Βαρλαάμ Σαλάμοφ.

 Η μέση διάμετρος του Σαλάμοφ εκτιμάται σε 5,85 ± 0,14 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,37 ± 0,07. Ο Σαλάμοφ περιστρέφεται γύρω από τον εαυτό του πιθανώς μία φορά κάθε 10,5 ώρες περίπου. Τροχιακές παράμετροι, τροχιά κ.ά. από το JPL
Ντίκον Μίτσελ

Ο Ντίκον Μίτσελ (Dickon Amiss Thomas Mitchell, γεννήθηκε το 1978) είναι πολιτικός και δικηγόρος από τη Γρενάδα που υπηρετεί ως πρωθυπουργός της Γρενάδας από τις 24 Ιουνίου 2022 και επικεφαλής του Εθνικού Δημοκρατικού Κογκρέσου (NDC) από το 2021. Οδήγησε το κόμμα του στη νίκη στις γενικές εκλογές του 2022 .

 Ο Μίτσελ γεννήθηκε στην ενορία του Αγίου Δαβίδ . Έλαβε πτυχίο LLB (Hons) από το Πανεπιστήμιο των Δυτικών Ινδιών στο Κέιβ Χιλ και έλαβε Δίπλωμα Νομικής Εκπαίδευσης από τη Νομική Σχολή Hugh Wooding το 2002. Μετά την αποφοίτησή του, ξεκίνησε ως βοηθός δικηγόρου (Associate Attorney-at-Law) στην εταιρεία Grant, Joseph & Co. Ίδρυσε τη δική του εταιρεία Mitchell & Co. το 2017. Ο Μίτσελ εξελέγη αρχηγός του κόμματος του Εθνικού Δημοκρατικού Κογκρέσου στις 31 Οκτωβρίου 2021. Το Εθνικό Δημοκρατικό Κογκρέσο κέρδισε τις γενικές εκλογές του 2022 με ελαφρώς πάνω από το 51% των λαϊκών ψήφων. Ο Μίτσελ αντέδρασε στην εκλογική νίκη ανακοινώνοντας ότι θα ζητήσει από τον γενικό κυβερνήτη να κηρύξει την 24η Ιουνίου εθνική δημόσια ή τραπεζική αργία, ώστε «οι πολίτες να μπορούν να γιορτάσουν την ημέρα της απελευθέρωσης και τη νίκη που έχουν δημιουργήσει για τη Γρενάδα, την Καριάκου και τη Μικρή Μαρτινίκα». Στις 24 Ιουνίου ο Μίτσελ ορκίστηκε πρωθυπουργός της Γρενάδας, διαδεχόμενος τον Κιθ Μίτσελ. Δεσμεύτηκε να τερματίσει τον νεποτισμό και να μεταρρυθμίσει το εκλογικό σύστημα.
Γαβαλιώτισσα

Η περιοχή Γαβαλιώτισσα (κάποιες φορές αναφέρεται και Γκαβαλιώτισσα) βρίσκεται επί της επαρχιακής οδού Έδεσσας-Αριδαίας κάτω από το Περίπτερο του Φυσιολατρικού Ομίλου Έδεσσας. Μέσα στο πευκόδασος της Γκαβαλιώτισσας βρίσκεται το ομώνυμο ανοιχτό δημοτικό αμφιθέατρο . Με χωρητικότητα 1800 θεατές, το θέατρο αποτελεί τους καλοκαιρινούς μήνες πόλο έλξης λόγω του πλήθους εκδηλώσεων που οργανώνονται. Απέχει 1,5 χιλιόμετρο από το κέντρο της πόλης

 Το όνομα Γαβαλιώτισσα προέρχεται από ομώνυμο μοναστήρι που υπήρχε παλιότερα στην περιοχή εντός του ομώνυμου δάσους και ήταν αφιερωμένο στην Παναγία την Γκαβαλιώτισσα , η οποία κατά την παράδοση είναι η Ελεούσα των Γκαβών (δηλαδή τυφλών). Εδώ γινόταν και ένα από τα πανηγύρια της Έδεσσας, το οποίο έχει σταματήσει να πραγματοποιείται στις μέρες μας. Τελευταία, έχει επικρατήσει το όνομα Γαβαλιώτισσα. Ο περιβάλλον χώρος αποτελείται από: Υπαίθριο Αμφιθέατρο Πάρκο Γραφεία Προσκόπων Έδεσσας Εκκλησάκι της Παναγίας Γαβαλιώτισσας Περίπτερο του Φυσιολατρικού Ομίλου Έδεσσας (Φ.Ο.Ε) Γήπεδα αντισφαίρισης και καλαθοσφαίρισης Βιβλίο Καλημέρα Τσότσα του Γ.Τουσίμη (2001), www.edessacity.gr.
Σπήλαιο Βρέλο

Το Σπήλαιο Βρέλο (σλαβομακεδονικά: Врело пештери‎) είναι ένα σπήλαιο που βρίσκεται σε απόσταση 15 χλμ. από την πόλη των Σκοπίων, την πρωτεύουσα της Βόρειας Μακεδονίας. Διακρίνεται σε δύο τμήματα, ένα υποβρύχιο και ένα υπέργειο. Με βάθος ~230 μέτρα η υποβρύχια σπηλιά Βρέλο είναι από τις βαθύτερες του κόσμου, η βαθύτερη στα Βαλκάνια και η 2η βαθύτερη στην Ευρώπη και ακόμη δεν έχει εξερευνηθεί εξολοκλήρου.

 Το σπήλαιο Βρέλο βρίσκεται στο φαράγγι Μάτκα, στη δεξιά πλευρά του ποταμού Τρέσκα, κοντά στα Σκόπια. Η οροφή του υπέργειου τμήματος καλύπτεται από εντυπωσιακούς σταλακτίτες. Στους σχηματισμούς σπηλαιολογικού ενδιαφέροντος περιλαμβάνονται οι λευκές κρυσταλλικές «δίδυμες στήλες» ύψους 6 μέτρων. Στο βάθος της σπηλιάς βρίσκονται δύο λίμνες, η Μικρή και η Μεγάλη Λίμνη με τη δική τους Ρωσική παραλία. Το όνομα της παραλίας προέρχεται από τους πρώτους που βούτηξαν στη λίμνη, και ήταν Ρώσοι πιλότοι που υπηρετούσαν στην Μακεδονική αεροπορία. Η Μικρή λίμνη έχει σχήμα οχτάρι, πλάτος 8 μ., μήκος και βάθος 15 μ., ενώ η Μεγάλη Λίμνη έχει μήκος 35 μ., πλάτος 15 μ. και βάθος 15-18 μ. Στο εσωτερικό του σπηλαίου, στην ονομαζόμενη «Σάλα κονσέρτων» βρίσκονται οι «λίθινες επιγραφές». Πρόκειται για κείμενο γραμμένο σε λίθινες πλάκες, με ιδιαίτερο σύστημα γραφής, για την κατανόηση του οποίου χρειάζεται αποκρυπτογράφηση και ανάλυση από ειδικούς. Το σπήλαιο Βρέλο προσεγγίζεται με βάρκα από τον ποταμό Τρέσκα, η διαδρομή διαρκεί περίπου 20 λεπτά και καταλήγει σε ειδικά κατασκευασμένη πλατφόρμα αποβίβασης, δίπλα στην είσοδο του σπηλαίου. Η είσοδος αρχίζει από την σάλα κονσέρτων με τις λίθινες επιγραφές. Στον κεντρικό χώρο βρίσκεται ο δίμετρος σταλακτίτης «κώνος» (σλαβομακεδονικά: шишарка‎) και η 2η αίθουσα ονομάζεται αναλόγως αίθουσα του κώνου, ενώ η 3η αίθουσα είναι η αίθουσα των λιμνών. Στο σπήλαιο ζουν και νυχτερίδες. Το 2008 το σπήλαιο βρισκόταν στην 71η θέση με βάθος 100 μέτρων, αλλά με νέες έρευνες που πραγματοποιήθηκαν το 2009 ανακαλύφθηκε ότι το σπήλαιο είχε βάθος τουλάχιστον 192 μ. και έτσι βρέθηκε στην 14η θέση. Το 2010 ο ιταλός δύτης Λουίτζι Κασάτι έκανε κατάδυση 212 μ. θέτοντας το νέο ρεκόρ, ενώ το 2016 ο Πολωνός δύτης Κρζίστοφ Στάρναβσκι καταδύθηκε σε βάθος 230 μέτρων, και δήλωσε ότι «το σπήλαιο φαίνεται πως ανοίγεται βαθύτερα και μπορεί να εξερευνηθεί περαιτέρω σε μια επόμενη αποστολή», που σημαίνει ότι μεγάλο μέρος του παραμένει ανεξερεύνητο και το πραγματικό βάθος του δεν έχει αποκαλυφθεί.
Ιερός Ναός Παναγίας (Βάμος Αποκορώνου)

Ο Ιερός Ναός Παναγίας (Βάμος Αποκορώνου). Νότια του χωριού Βάμος Αποκορώνου, στη θέση του βενετσιάνικου οικισμού Καρύδι Καρτσομάδω, σώζονται τα ερείπια της μονής της Παναγίας στο Κατωμέρι. Το καθολικό της μονής, μονόχωρο και καμαροσκέπαστο, τοιχογραφήθηκε το 1290 με παραστάσεις αγίων και σκηνών από τον ευαγγελικό κύκλο.

 Ανδριανάκης, Μιχάλης Γ., Γιαπιτσόγλου, Κωνσταντίνος, Χριστιανικά Μνημεία της Κρήτης, Συνοδική Επιτροπή Θρησκευτικού Τουρισμού της Εκκλησίας Κρήτης: Μ.Κ.Ο. "Φιλοξενία", Ηράκλειο 2012. Ψιλάκης, Βασίλειος, Ιστορία της Κρήτης: από της απωτάτης αρχαιότητος μέχρι των καθ' ημάς χρόνων, τ. Γ΄, εκδ. Νέα Έρευνα, εν Χανίοις, 1909. Ανδριανάκης, Μιχάλης, «Μοναστήρια του νομού Χανίων», εφ. Χανιώτικα Νέα, 5-14/06/1985.
Selaginella lepidophylla

Η Selaginella lepidophylla (syn. Lycopodium lepidophyllum) είναι ένα είδος των φυτών της ερήμου της οικογένειας ακανθωδών βρύων (αγγλ. spikemoss) με την ονομασία Selaginellaceae. Η Σελαγγινέλλα είναι γνωστή για την ικανότητά της να επιβιώνει σε περιόδους απόλυτης ξηρασίας στο φυσικό της περιβάλλον, τυλίγει τους μίσχους της σε μια σφιχτή μπάλα και τους ξετυλίγει μόνο όταν εκτεθεί σε υγρασία. Είναι εγγενές φυτό στην έρημο Chihuahuan του Νέου Μεξικού.

 «Άνθος της πέτρας»,«ψευδοτριαντάφυλλο της Ιεριχούς»,« τριαντάφυλλο της Ιεριχούς», «φυτό της Ανάστασης», « βρύο της Ανάστασης», «φυτό δεινόσαυρος», «siempre viva»(ζει για πάντα), «πέτρινο λουλούδι»,Κοινά ονόματα για αυτό το φυτό στην Ισπανική γλώσσα είναι:«doradilla» (ένα μικρό χρυσό) και η «flor de piedra» (πέτρινο λουλούδι).Η Selaginella lepidophylla εύκολα συγχέεται με την Anastatica: Και τα δύο είδη είναι φυτά της Ανάστασης και μορφές ξηρής σφαιρικής μάζας (tumbleweeds), και μοιράζονται το κοινό όνομα «Ρόδο της Ιεριχούς». Αυτό το φυτό πωλείται για την πρωτοτυπία του ως μια γυμνή ρίζα σε ξηρά κατάσταση, η οποία μπορεί να αναβιώσει με μόνο λίγο νερό. Μετά το πότισμα, το φυτό γίνεται πράσινο, εξ ου και το όνομα «άνθος της Ανάστασης». Η δυνατότητα του φυτού να επιβιώνει σε ακραία ξηρασία έγινε γνωστή από Ισπανούς ιεραποστόλους, όταν έφτασαν στο Νέο Κόσμο, συμπεριλαμβανομένης και της περιοχής που επρόκειτο να δημιουργηθούν οι Ηνωμένες Πολιτείες. Οι ιεραπόστολοι χρησιμοποίησαν το φυτό για να επιδείξουν στους ιθαγενείς την ικανότητά του να ξαναγεννιέται. Αυτό το φυτό μπορεί να χρησιμοποιηθεί ως φάρμακο: Ένα κουτάλι σούπας αποξηραμένου υλικού σε ζεστό νερό και το τσάι χρησιμοποιείται ως ένα αντιμικροβιακό σε περιπτώσεις κρυολογήματος και πονόλαιμο. Anastatica (Αναστατική) Pallenis hierochuntica